ורדה וסרמן

ורדה וסרמן (נולדה ב-10 ביולי 1965) היא סוציולוגית ארגונית, פרופסור מן המניין במחלקה לניהול וכלכלה באוניברסיטה הפתוחה.

ביוגרפיה
וסרמן נולדה וגדלה בירושלים. אִמה, יולנדה לבית רודיך, הייתה מעצבת תפאורות ותלבושות לתיאטרון. אביה, ד"ר ווֹלף וסרמן היה רופא פנימי. שני הוריה נולדו בבוקובינה, רומניה, היו ניצולי שואה ועלו לישראל ב-1963. לווסרמן אח אחד מבוגר ממנה.

ב-1983 סיימה את לימודיה התיכוניים בבית הספר התיכון ליד האוניברסיטה.

לאחר סיום שירותה הצבאי למדה וסרמן את כל תאריה האקדמיים באוניברסיטה העברית בירושלים. ב-1991 סיימה תואר ראשון בלימודי מזרח אסיה וספרות גרמנית. ב-1998 סיימה תואר שני בסוציולוגיה ואנתרופולוגיה. עבודת המ.א. עסקה באסתטיקה בארגוני שירות ונכתבה בהנחיית פרופ' אברהם קלוגר, פרופ' ענת רפאלי ופרופ' בועז שמיר. ב-2009 סיימה תואר שלישי במחלקה לסוציולוגיה ואנתרופולוגיה ובבית הספר למנהל עסקים, עם התמחות בהתנהגות ארגונית. נושא עבודת הדוקטור שלה היה העיצוב הארכיטקטוני של בניין משרד החוץ והשפעתו על יחסי הכוח בתוך המשרד. העבודה נכתבה בהדרכתם של פרופסור מיכל פרנקל ופרופסור אברהם קלוגר. היא גם בוגרת לימודי עיצוב פנים.
בשנים 1998–2011, במקביל ללימודיה לתואר שני ושלישי, נמנתה על סגל ההוראה של המחלקה לניהול וכלכלה באוניברסיטה הפתוחה. ב-2011 התקבלה כחברת סגל בכיר בדרגת מרצה, ב-2014 התמנתה למרצה בכיר, ב-2018 הועלתה לדרגת פרופסור חבר, וב-2023 לדרגת פרופסור מן המניין.

 תפקידים נוספים 
 2016-2014 - שימשה כראש המכון לניתוחי מדיניות באוניברסיטה הפתוחה.
 2016–2018 - כיהנה כראש המחלקה לניהול וכלכלה באוניברסיטה הפתוחה.
 2025-2021 - שימשה כיועצת נשיא האוניברסיטה הפתוחה להוגנות מגדרית.
 2023-2013 - כיהנה כיושבת ראש קהילת ארגונים ועבודה באגודה הסוציולוגית הישראלית.
 מ-1998 - שימשה כמרצה בבית הספר למנהל עסקים ואחר כך כמרצה בבית ספר פדרמן למדיניות ציבורית וממשל באוניברסיטה העברית בירושלים.
 מ-2022 - חברת מערכת בכתב העת Organization Studies ובכתב העת "קריאות ישראליות".

 חיים אישיים 
נשואה לאילן דיין, ד"ר לסוציולוגיה ויועץ ארגוני. אם לבת ובן.

גרה במבשרת ציון.

 מחקרה 
מחקריה של וסרמן משתייכים לתחום של  (CMS- Critical Management Studies) המבקש לערער על ההנחות המובנות מאליהן של תיאוריות הניהול הקלאסיות. גישה זו רואה בארגונים זירות של כוח, אי-שוויון ומאבק, ולא מערכות נייטרליות של יעילות ורציונליות בלבד. במסגרת מחקריה, מבקשת וסרמן לקדם מחקר שאינו מסתפק בתיאור האופן שבו ארגונים פועלים, אלא בוחן כיצד פרקטיקות ניהול, סוגים של שיח ארגוני, סידורים מרחביים וחוויות רגשיות מייצרים שליטה והדרה חברתית, ובה בעת פותחים אפשרויות של התנגדות, סובייקטיביות ביקורתית ושינוי חברתי.

בהתאם, מחקריה של וסרמן מתמקדים בבחינה ביקורתית של יחסי כוח בארגונים דרך שאלות של מגדר, מרחב, אסתטיקה וזהות. כך, היא בוחנת, למשל, כיצד מרחבי עבודה ועיצוב חומרי-חושי של סביבת העבודה מעצבים חוויות של שייכות, ניכור ושליטה, וכיצד עובדים ועובדות מפתחים פרקטיקות יומיומיות של התאמה, משא ומתן והתנגדות. קו מחקר מרכזי בעבודתה עוסק גם במפגש שבין עבודה, ארגון ומבנים חברתיים-תרבותיים רחבים, ובכלל זה בתהליכי השתלבות של נשים מהחברה החרדית בשוק העבודה הישראלי. מחקרים אלו מנתחים כיצד זהויות מגדריות, דתיות ומקצועיות נוצרות ומעוצבות מחדש בתוך הֵקשרים ארגוניים, וכיצד ארגונים הופכים לזירות שבהן מתנהלים מתחים בין מסורת, נורמות דתיות וציפיות תעסוקתיות מודרניות. עבודותיה פורסמו בכתבי עת בין-לאומיים מובילים ומבקשות לתרום לדיון הביקורתי הרחב על ניהול, עבודה וחברה.

 פרסומיה 
 ספריה 
 אורית רמון, אינס גבל וורדה וסרמן, ישו היה יהודי, תל אביב, רסלינג, 2023 (ספר זה הוא תרגום של הספר שיצא לאור באנגלית ב-2020).
 Kingma, S., Dale K. &amp; Wasserman, V. (eds.) (2018). Organizational space and beyond: The significance of Henri Lefebvre for organizational studies, London: Routledge.
 Ramon. O., Gabel, I., Wasserman V. (2020) "Jesus was a Jew": Presenting Christians and Christianity in Israeli State Education, New York: Lexington.

 מבחר ממאמריה 
וסרמן פרסמה כ-35 מאמרים מדעיים ופרקים בספרים ערוכים. להלן מבחר מהם:

 בעברית 
 מיכל פרנקל וורדה וסרמן, "דת, מגדר ונאו-ליברליזם", בספר: שרית הלמן (עורכת), מרחבי נאו-ליברליזציה בישראל: כלכלה פוליטית, אתניות, מגדר ודת, מכון ון ליר והוצאת הקיבוץ המאוחד, 2025, עמ' 149–172

 באנגלית 




 קורסים שתרמה לפיתוחם באוניברסיטה הפתוחה 
וסרמן תרמה לפיתוח של כ-10 קורסים אקדמיים במסגרת התואר הראשון והתואר השני בניהול באוניברסיטה הפתוחה. להלן הבולטים שבהם:
התנהגות ארגונית – מיקרו ׁׁ(בשיתוף עם ד"ר שרון אריאלי-לנגר, ד"ר אורלי טנא-גזית, ד"ר שלומית פרידמן, ד"ר אייל רכטר, פרופ' שרון טוקר, ד"ר עדי עמית)קורסי המבוא "התנהגות ארגונית - מיקרו" ו"התנהגות ארגונית - מַקרו" יצאו לאור ב-4 כרכים (כל קורס בשני כרכים). מדובר בספרי לימוד רחבי-היקף, שנלמדים על ידי אלפי סטודנטים גם במסגרת האוניברסיטה הפתוחה וגם במסגרת אוניברסיטאות ומכללות אחרות  ברחבי הארץ. 
התנהגות ארגונית – מַקרו (בשיתוף עם ד"ר מירב פרץ, ד"ר נועה לויכטר, ד"ר תמר לזר, ד"ר רונית ויסמל-מנור, ד"ר שלומית פרידמן, ד"ר שני קונה)
ניהול והתנהגות ארגונית (בשיתוף עם ד"ר אייל רכטר, פרופ' שרון טוקר, ד"ר עדי עמית, ד"ר מירב פרץ, ד"ר שני קונה) – קורס לתואר שני
סוגיות עכשוויות בניהול משאבי אנוש (בשיתוף עם ד"ר רונית ויסמל-מנור וד"ר רינת ליפשיץ) – קורס לתואר שני
מנהיגות בארגונים (בשיתוף עם פרופ' רונית בוגלר וד"ר אורלי טנא-גזית) – קורס לתואר שני
רגשות בארגונים (בשיתוף פרופ' ענת רפאלי) - קורס לתואר שני

 קישורים חיצוניים 

  ורדה וסרמן, באתר האוניברסיטה הפתוחה




 הערות שוליים 

קטגוריה:בוגרות התיכון ליד האוניברסיטה
קטגוריה:בוגרי התיכון ליד האוניברסיטה
קטגוריה:בעלות תואר דוקטור מהאוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: מדעי החברה
קטגוריה:סגל האוניברסיטה הפתוחה: ניהול וכלכלה
קטגוריה:סוציולוגיות ישראליות
קטגוריה:סוציולוגים ישראלים
קטגוריה:ישראלים שנולדו ב-1965
קטגוריה:ישראליות שנולדו ב-1965